b'\n_START_ARTICLE_\nRen\xc3\xa9 Arnoux\n_START_SECTION_\n\xc5\xbdivljenjepis\n_START_PARAGRAPH_\nRen\xc3\xa9 Alexandre Arnoux, bolj znan kot Ren\xc3\xa9 Arnoux, je upokojeni francoski dirka\xc4\x8d Formule 1. Po rezultatsko slabi sezoni 1978 z majhnima mo\xc5\xa1tvoma Martini in Surtees, se je pred sezono 1979 preselil v Renault. Njegova najbolj znana dirka je bila Velika nagrada Francije 1979, ko je v zadnjih krogih s Kanad\xc4\x8danom Gillesom Villeneuvom uprizoril odli\xc4\x8den boj kolo ob kolesu za drugo mesto. Ta boj je bil tako spektakularen, da je celo zasen\xc4\x8dil prvo zmago Renaulta, ki jo je dosegel Arnouxev mo\xc5\xa1tveni kolega, Jean-Pierre Jabouille. Toda pred sezono 1981 se je Renaultu pridru\xc5\xbeila vzhajajo\xc4\x8da zvezda, Alain Prost, ki je bil za Arnouxa premo\xc4\x8dan in je vzel primat prvega dirka\xc4\x8da, kljub tem pa mu je uspelo dose\xc4\x8di nekaj zmag. Za sezono 1983 se je pridru\xc5\xbeil Ferrariju, ki je bil takrat v krizi, kljub temu pa mu je uspelo zmagati na Velikih nagradah Kanade, Nem\xc4\x8dije in Nizozemske. Toda kljub temu, da je v naslednji sezoni 1984 zopet naletel na hitrej\xc5\xa1ega mo\xc5\xa1tvenega kolego, tokrat Michela Alboreta, je dokaj uspe\xc5\xa1no dirkal do Velike nagrade Brazilije 1985, ko je bil v \xc4\x8dudnih okoli\xc5\xa1\xc4\x8dinah zamenjan. V sezoni 1986 se je vrnil z Ligierem, kjer je dirkal do upokojitve po sezoni 1989. Proti koncu kariere je Arnoux do\xc5\xbeivel kritike na ra\xc4\x8dun blokiranja hitrej\xc5\xa1ih dirka\xc4\x8dev na kvalifikacijah in na dirki, ko so ga posku\xc5\xa1ali prehiteti za krog.'